ORDE do 27 de abril de 2011 pola que se modifican determinados aspectos da aplicación do réxime de pagamento único establecidos na Orde do 30 de decembro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2011.
CONSELLERÍA DO MEDIO RURAL — III. OUTRAS DISPOSICIÓNS — 29/04/2011

A Orde do 30 de decembro de 2010 (publicada no DOG nº 6, do 11 de xaneiro de 2011) regula a aplicación en Galicia dos pagamentos directos á agricultura e gandaría e das axudas ao desenvolvemento rural para a utilización sustentable das terras agrícolas no ano 2011, e establece, entre outros, o procedemento de solicitude de dereitos de pagamento único á reserva nacional.
Posteriormente, o Real decreto 420/2011, do 25 de marzo, polo que se modifican determinados artigos do Real decreto 1680/2009, do 13 de novembro, sobre aplicación do réxime de pagamento único na agricultura e a integración de determinadas axudas neste a partir de 2010, modifica e especifica determinados aspectos do procedemento de solicitude de dereitos do pagamento único á reserva nacional así como da utilización dos ditos dereitos.
Adicionalmente, mediante orde do Ministerio de Medio Ambiente, Medio Rural e Mariño procedeuse á ampliación do prazo de presentación da solicitude única, ao amparo da posibilidade prevista no artigo 11º.2 do Regulamento (CE) 1122/2009 da Comisión, do 30 de novembro de 2009, que dispón que a solicitude única se presentará antes da data que fixen os Estados membros, que non poderá ser posterior ao 15 de maio.
Neste sentido, procédese á ampliación do citado prazo co fin de adaptalo ao disposto na normativa comunitaria para garantir así a obtención de todos os datos precisos e desta forma asegurar unha correcta xestión das axudas.
En consecuencia, conforme o previsto no artigo 30º.I.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, así como a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.
Modificar a Orde do 30 de decembro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2011, como segue:
Un.-Modifícase o número 1 do artigo 8º, que queda redactado como segue:
1. O prazo para a presentación da solicitude única de axudas PAC/DR 2011 empezará o día 1 de febreiro e finalizará o día 13 de maio de 2011, inclusive.
Dous.-Modifícase o artigo 25º engadindo ao punto 1 o seguinte número:
«c) Dereitos excepcionais: os asignados por aplicación do número 2 do artigo 64º do Regulamento nº 73/2009 do Consello, do 19 de xaneiro de 2009, a aqueles agricultores arrendatarios de dereitos de pagamento único no primeiro ano de integración da axuda ligada, sempre e cando:
i. Non dispoñan doutros dereitos de pagamento único en propiedade.
ii. Recibisen importes provisionais procedentes do desligamento dos sectores do recoñecemento médico a excepción dos sectores gandeiros.
iii. Tras a xustificación dos dereitos arrendados coa superficie do arrendamento na solicitude única correspondente ao primeiro ano da integración da axuda ligada, non dispoñan de superficie admisible suficiente para incorporar os citados importes provisionais co límite regulamentario de 5.000 /dereito.
Como excepción ao artigo 9º.3 do Real decreto 66/2010, do 29 de xaneiro de 2010, sobre a aplicación no ano 2010 e 2011 dos pagamentos directos á agricultura e gandaría, os dereitos excepcionais poderán ser xustificados sen a declaración das correspondentes hectáreas admisibles, sempre e cando se cumpran as normas e requisitos establecidos no número 5 do artigo 7º do Real decreto 1680/2009».
Tres.-Modifícase o número 2.c).i do artigo 28º que queda redactado do seguinte modo:
«En zonas suxeitas a programas de reestruturación ou de desenvolvemento relativos a algún tipo de intervención pública tal como transformacións en regadío para cultivos herbáceos, concentracións parcelarias e beneficiarios/as de dereitos da reserva nacional de programas gandeiros que os recibisen de maneira previa ao inicio do prazo de presentación da solicitude á reserva nacional e ademais que non recibisen xa dereitos de pagamento único da reserva nacional polas mesmas unidades de produción e que manteñan a actividade gandeira».
Catro.-Modifícase o artigo 29º que queda redactado do seguinte modo:
«1. Os solicitantes de dereitos da reserva nacional dos supostos recollidos nas alíneas b) e c) do número 2 do artigo anterior deberán, en todo caso, ser agricultores que exercen a actividade agraria e dispoñer de hectáreas admisibles para efectos do pagamento único para que os dereitos de pagamento único se lles poidan asignar de acordo coas ditas hectáreas. En ningún caso o número de dereitos normais de axuda concedidos, procedentes da reserva nacional, poderá exceder do número de hectáreas que o/a agricultor/a podería utilizar para xustificar os seus dereitos de pagamento único e respecto ás cales non ten ningún dereito de axuda.
Entenderase que un/a agricultor/a exerce a actividade agraria cando presente na campaña de que se trate ou, se é o caso, en campañas anteriores, a correspondente solicitude de axudas ou mediante o xustificante de estar dado de alta na Seguridade Social pola súa actividade agraria, segundo a lexislación vixente, ou ben a través da declaración da renda en que figuren ingresos por actividade agraria.
No que se refire aos datos relativos á Seguridade Social e á declaración da renda, o/a interesado/a poderá autorizar o Fogga para que solicite directamente os ditos datos, sen necesidade de que aquel deba presentar documentos xustificativos destes datos (artigo 35º f) Lei 30/1992, de 26 de novembro, de réxime xurídico das administracións públicas e do procedemento administrativo común.
2. As unidades de produción polas cales se solicitan dereitos á reserva nacional deben estar en poder do solicitante no momento de presentar a solicitude única da campaña que corresponda coa solicitude de dereitos á reserva nacional realizada e, polo tanto, deben figurar nela. No caso do sector ovino/cabrún, as unidades de produción polas cales se solicita á reserva nacional poderán non figurar na solicitude única pero si deberán constar no Rexistro Xeral de Explotacións Gandeiras (Rega) na data de finalización do prazo da solicitude única.
3. Se un/ha agricultor/a cumpre á vez todas ou algunhas das condicións requiridas para recibir dereitos da reserva nacional por diferentes causas sobre as mesmas unidades de produción recibirá un número de dereitos igual ou menor que o número de hectáreas que declara e cuxo valor sexa o máis elevado que poida obter por cada unha das condicións que satisfai.
4. No caso de que o/a agricultor/a estea lexitimado/a para percibir dereitos de axuda ou para aumentar o valor dos dereitos existentes en virtude dunha sentenza ou dun acto administrativo firme, recibirá dereitos no número e valor que corresponda de acordo coa sentenza ou o acto administrativo firme.
5. Os dereitos da reserva nacional asignaranse en función das unidades de produción admisibles e determinadas respecto das cales o beneficiario non teña xa dereitos de axuda e que, se é o caso, figuran na súa solicitude única».
Cinco.-Engádese un novo artigo 29º bis, coa seguinte redacción:
«Artigo 29º bis.-Condicións específicas da reserva nacional.
Poderán acceder á reserva nacional os/as agricultores/as que se encontren nalgún dos supostos recollidos no artigo 28º, que cumpran as condicións xerais establecidas no artigo 29º, e sempre que cumpran, en cada caso, as seguintes condicións:
1. Novos/as agricultores/as que realizasen a súa primeira instalación no ámbito dun programa de desenvolvemento rural establecido de acordo co Regulamento (CE) 1698/2005, do Consello, do 20 se setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), iniciando a súa actividade nalgún dos sectores que xa estean incorporados no réxime do pagamento único.
a) Para ser considerado novo/a agricultor/a, o/a solicitante non poderá ter exercido a actividade agraria nas cinco campañas anteriores á da súa incorporación a esta.
b) A primeira instalación no ámbito dun programa de desenvolvemento rural, establecido de acordo co Regulamento (CE) 1698/2005, do Consello, do 20 de setembro, entenderase realizada cando exista un expediente favorable de concesión da axuda de primeira instalación, na data de finalización do prazo de presentación da solicitude única, nos sectores que xa estean incorporados no réxime de pagamento único. As unidades de produción polas cales se solicita á reserva nacional non poden superar as contidas na resolución aprobatoria do dito expediente.
c) O/a agricultor/a non puido recibir dereitos da reserva nacional en anteriores asignacións de dereitos de pagamento único da reserva nacional.
d) O/a agricultor/a debeu incorporarse á actividade e estar dado de alta na Seguridade Social na actividade agraria, tal e como estableza a lexislación vixente, a partir da súa primeira instalación e, en todo caso, na data final do prazo de presentación da solicitude de dereitos de pagamento único da reserva nacional.
e) O/a agricultor/a, na solicitude única do ano correspondente á solicitude á reserva nacional, deberá realizar a declaración da explotación onde exerce a actividade agraria e da cal posúe a titularidade ou cotitularidade en réxime de propiedade ou arrendamento.
f) No caso de sociedades todos os socios deberán cumprir as condicións anteriores.
2. Agricultores/as cuxas explotacións se encontren situadas en zonas suxeitas a programas de reestruturación ou de desenvolvemento relativos a algún tipo de intervención pública tales como transformacións en regadío para cultivos herbáceos, concentracións parcelarias, e beneficiarios de dereitos da reserva nacional de programas gandeiros, e que non recibisen xa dereitos de pagamento único da reserva nacional polas mesmas unidades de produción:
a) Será necesaria a realización efectiva da intervención pública na explotación.
b) No caso da concentración parcelaria o/a agricultor/a deberá presentar polo menos o 50% da superficie da explotación que posuía (en arrendamento ou en propiedade) durante o periodo de referencia.
c) As unidades de produción polas cales se solicitan dereitos á reserva nacional de acordo co suposto relativo a programas de reestruturación públicos non terán xerado dereitos de pagamento en anteriores asignacións da reserva nacional, a fin de evitar duplicidades de dereitos de pagamento».
Seis.-Modifícase o artigo 38º que queda redactado do seguinte modo:
«1. Todo dereito de axuda do cal non se fixese uso durante un período de dous anos consecutivos incorporarase á reserva nacional, excepto nos casos de forza maior ou circunstancias excepcionais establecidas no artigo 32º.
2. En aplicación do establecido no artigo 81º do Regulamento (CE) 1122/2009 da Comisión, do 29 de outubro, e sen prexuízo do disposto no artigo 14º.2 do Real decreto 1680/2009, de 13 de novembro, sobre a aplicación do réxime de pagamento único na agricultura e na integración de determinadas axudas agrícolas neste a partir do ano 2010, relativo á asignación definitiva de dereitos, se se demostra que determinados dereitos de pagamento único foron asignados indebidamente a un/a produtor/a, os ditos dereitos transferiranse á reserva nacional e non se considerarán asignados.
Se o/a produtor/a citado/a anteriormente, por realizar transferencias a outros produtores, non dispón dunha cantidade suficiente de dereitos de pagamento único para cubrir o valor dos dereitos que deben retirarse a favor da reserva nacional, a obriga establecida no parágrafo anterior aplicarase tamén aos/ás cesionarios/as proporcionalmente á cantidade de dereitos de pagamento que lles foron cedidos.
3. Así mesmo, se se demostra que o valor dos dereitos de pagamento único asignados a un/a produtor/a é demasiado elevado, o dito valor axustarase, transferíndose á reserva nacional o importe asignado indebidamente. Os dereitos de pagamento único consideraranse asignados co valor resultante do axuste.
Se os dereitos citados anteriormente foron cedidos a outros/as produtores/as de forma previa ao axuste, o valor resultante trasladarase aos dereitos do cesionario.
4. Cando se demostre que o número de dereitos asignados é incorrecto e esta asignación indebida non teña incidencia no valor total dos dereitos que recibe o/a produtor/a, calcularase de novo o número e valor dos dereitos de pagamento único e corrixirase, se procede, o tipo de dereitos asignados».
Sete.-Modifícase o número 2 do artigo 41º que queda redactado do seguinte modo:
«O/a cedente notificará a cesión dos dereitos de axuda ao director do Fogga ou autoridade competente ante a que presentase a súa última solicitude única, e preferentemente na oficina agraria comarcal a que pertenza a súa explotación, entregando xunto con esta comunicación os documentos necesarios, en función do tipo de cesión elixida, para acreditala. O período de comunicación iniciarase o 1 de novembro e finalizará seis semanas antes da data límite para a presentación da solicitude única do ano seguinte.
Entenderase que a cesión foi aceptada se ás seis semanas desde a comunicación, a autoridade competente non notificou motivadamente a súa oposición. Non obstante, para efectos de aplicación das distintas porcentaxes de retención recollidas no artigo 40º desta orde, poderase aceptar a comunicación atendendo ao tipo de cesión que sexa acreditada mediante a documentación presentada polo/a cedente. Unicamente se poderá opoñer á cesión cando esta non se axuste ás disposicións do Regulamento (CE) 73/2009 do Consello, do 19 de xaneiro».
Disposición derradeira
Única.-Esta orde entrará en vigor o mesmo día ao da súa publicación no Diario Oficial de Galicia.
Santiago de Compostela, 27 de abril de 2011.
Samuel Jesús Juárez Casado
Conselleiro do Medio Rural